Ma sterf ná aanval voor kleuterskool | Maroela Media
Die vrou wat vroeër vandeesmaand ernstige brandwonde opgedoen het toe sy in haar motor voor 'n kleuterskool in Benoni met petrol gegooi en aan die brand gesteek is, het aan haar wonde beswyk.
Die 27-jarige vrou is Donderdagmiddag in 'n hospitaal dood, het kapt. Nomsa Sekele, polisiewoordvoerder, bevestig.
Die vrou het op 13 September haar vyfjarige dogtertjie by die kleuterskool afgelaai toe 'n man, glo haar lewensmaat, in sy taxi voor die skool stilgehou en petrol op haar wit Hyundai Getz uitgegooi het.
Die petrol het ook op haar lyf beland en sy het ook aan die brand geraak nadat die man die motor aan die brand gesteek het.
Maroela Media het vroeër berig die vrou het na 'n oop stuk veld naby die skool gehardloop en op die grond gaan rol.
Hy het daarna na sy taxi gehardloop en glo batterysuur gedrink. Nooddienswerkers was in dié stadium reeds op die toneel en het die man in bedwang gebring en hom behandel. Hy is onder polisiebewaking in 'n hospitaal opgeneem vir behandeling.
Volgens Sekele sal die verdagte op 11 Oktober, indien hy dan reeds ontslaan is, op aanklag van moord in die hof verskyn.
Dis darem verskriklik wreed.
Mag die mamma in vrede rus. :-(
My hart huil vir die kind en familie. Ek het nie woorde vir die oordtreder nie… help nie eens ek hoop dat hy vir lank tronk toe sal gaan nie want alles in SA is n joke. Oortreders het meer regte as hul slagoffers
Genade, 'n mens is mos nie tot so iets in staat nie. Wreed verby.
Dit is verskriklik. Dis genoeg dat die kind dit moes besugtig hoe haar ma gebrand word in die kar, en nou nog dat sy beswyk het aan haar wonde. Mag die skuldige vir ewig in die hel brand! Die mensdom is gedoem!